**KEĎ SA VRACIA MINULOSŤ, MUSÍME SA OZVAŤ.   
ŠTUDENTSKÉ PLAGÁTY V ULICIACH VYZÝVAJÚ NA ZAMYSLENIE**

Tlačová správa  
Bratislava, 19. 3. 2025

**Plagáty v uliciach Bratislavy upozorňujú v čase výročia Sviečkovej manifestácie na ohrozenie demokracie. Študentský kolektív zo** [**Školy dizajnu**](https://www.skoladesignu.sk/) **vyjadruje svoje obavy výraznými nápismi: „Minulosť sa zdá byť ďaleko, no možno je priamo pred nami.“ Vizuály so silným sloganom a odkazom na video reflektujúce posolstvo Sviečkovej manifestácie pre súčasnosť sú vystavené na citylightoch v hlavnom meste do 25. marca.**

Sviečková manifestácia na Hviezdoslavovom námestí v Bratislave 25. marca 1988 bola jednou zo zásadných udalostí, ktoré viedli k Nežnej revolúcii v roku 1989. „Ľudia vtedy našli silu hlasu v svetle, ozvime sa aj my teraz,“ vyzývajú vo videu pripomínajúcom Sviečkovú manifestáciu študentky a študenti bratislavskej [Školy dizajnu](https://www.skoladesignu.sk/d/skolske_aktivity/minulos-sa-zd-by-aleko-no-mono-je-priamo-pred-nami) – Súkromnej školy umeleckého priemyslu Bohumila Baču. Úderným sloganom „Minulosť sa zdá byť ďaleko, no možno je priamo pred nami“ na plagátoch v uliciach hlavného mesta zároveň upozorňujú na možné ohrozenie súčasnej demokracie a nechcený návrat niektorých aspektov totalitnej minulosti.

Študentky a študenti Tomáš Feranec, Tomáš Frolo, Karla Gaštanová, Juraj Horváth, Ivana Hudecová, Tereza Moravčíková, Magdaléna Pigošová, Ivana Račková, Eliška Štefáneková a Lilly Urbanová vysvetľujú, že *„paradoxným textom použitým na plagáte reagujeme na niektoré desivé podobnosti našej minulosti a toho, čo pociťujeme v spoločnosti dnes. Inšpiráciou grafického prevedenia plagátov boli pre nás dobové nápisy objavujúce sa na múroch a transparentoch, ktorými pred rokom 1989 študentstvo a aktívni občania vyjadrovali svoje postoje vo verejnom priestore. Nápis sme aj my najprv napísali na múr a následne transformovali do digitálnej podoby, v ktorej využívame červeno-čierno-bielu farebnosť zvýrazňujúcu výstražný oxymoron Minulosť je pred nami. S plagátom ideovo súvisí aj naše video, v ktorom na časovej osi minulosť – súčasnosť pracujeme s motívom svetla ako symbolom nádeje a odkazom na Sviečkovú manifestáciu i aktuálne občianske protesty.“*

Študentský výstavný projekt vo verejnom priestore vznikol na tému Má zmysel sa ozvať (alebo odkaz Nežnej revolúcie) počas odbornej praxe Školy dizajnu v spolupráci s reklamnou agentúrou [MullenLowe GGK](https://www.mullenloweggk.sk/), so sponzorskou podporou tlačiarne [Bittner Print](https://www.bittner.sk/sk/), ktorú rovnako ako študentský tím zaujímajú témy spoločenskej zodpovednosti a s marketingovou podporou [Bratislavského kultúrneho a informačného strediska](https://www.bkis.sk/).

*"K mestským festivalom celoročne pripravovaným BKIS pribudne tento rok cyklus Kontexty. Spolu s umelcami a umelkyňami prinesieme do verejných priestorov  pripomenutia historických momentov, o ktorých je potrebné hovoriť čo najviac. Tešíme sa z prebiehajúcej spolupráce na študentskom projekte zo Školy dizajnu, s ktorou nás už po druhýkrát spojil spoločný cieľ – nedovoliť zabudnúť na dôležité morálne aj ľudské hodnoty a umeleckou tvorbou poukázať na ich krehkosť," hovorí Katarína Hulíková, riaditeľka Bratislavského kultúrneho a informačného strediska.*

Jaroslava Kholová, riaditeľka Školy dizajnu, v súvislosti s výstavou pripomína, že *„pri tvorbe kampaní a umeleckých projektov s témami spoločenskej zodpovednosti, aké škola realizuje aj v rámci odbornej praxe, získavajú študenti a študentky cenné skúsenosti s prácou, aká ich v budúcnosti čaká. Tieto projekty však nepredstavujú iba odborné a kreatívne výstupy, ale aj hodnoty, ktoré mladí ľudia prinášajú do spoločnosti. Sme radi, že s podporou školy a našich partnerov majú možnosť vytvoriť silné posolstvá, ktoré môžu zasiahnuť aj širšiu verejnosť.“*

*„Je veľmi dôležité, že takéto spolupráce a projekty vznikajú. Teším sa, že sa nám darí spolu so Školou dizajnu vymýšľať pre študentov a študentky zadania, ktoré presahujú rámec obyčajnej reklamy a nútia ich zamýšľať sa aj nad dôležitejšími témami. Pri tohtoročnej kampani oceňujem jednoduchosť a údernosť nápadu vyjadrenú jediným sloganom, ktorý je mrazivo a smutne aktuálny. Verím a dúfam, že nielen mladá generácia sa pri ňom pristaví a zamyslí,“* uvádza Peter Ižo z reklamnej agentúry [Mullen Lowe GGK](https://www.mullenloweggk.sk/), ktorá v rámci svojej iniciatívy Fall in Lowe Academy zameranej na podporu mladých kreatívnych talentov spolupracuje so Školou dizajnu na odbornej praxi, počas ktorej tento študentský projekt vznikol.

*Ľuboš Lehocký, Škola dizajnu   
Bratislava, 19. 3. 2025*

**INFORMÁCIE**

**Názov výstavy**:  
MINULOSŤ SA ZDÁ BYŤ ĎALEKO, NO MOŽNO JE PRIAMO PRED NAMI  
Výstava študentského projektu v uliciach Bratislavy pri príležitosti výročia Sviečkovej manifestácie

**Autorky a autori:**   
Tomáš Feranec, Tomáš Frolo, Karla Gaštanová, Juraj Horváth, Ivana Hudecová, Tereza Moravčíková, Magdaléna Pigošová, Ivana Račková, Eliška Štefáneková, Lilly Urbanová

**Trvanie výstavy:**   
4. 3. – 25. 3. 2025

**Miesto konania výstavy:**   
Bratislava  
- vitríny v podchode Klariská   
- citylighty v Starom meste  
- reklamné plagátové valce v rôznych mestských častiach

**Organizátor:**ŠKOLA DIZAJNU – Súkromná škola umeleckého priemyslu Bohumila Baču   
Ivanská cesta 21, 821 04 Bratislava  
[www.skoladizajnu.sk](http://www.skoladizajnu.sk)

**Marketingový partner:**Bratislavské kultúrne a informačné strediskoHviezdoslavovo námestie 20  
815 15 Bratislava  
[www.bkis.sk](http://www.bkis.sk)

**Partner:**MullenLowe GGK  
Mlynské luhy 86A  
821 05 Bratislava  
[www.mullenloweggk.sk](http://www.mullenloweggk.sk)

**Sponzor:**Bittner print s.r.o.  
Ivanská cesta 2C, 821 04 Bratislava  
[www.bittner.sk](http://www.bittner.sk)

**Kontakty:**Ľuboš Lehocký  
Škola dizajnu – spolupráce, projekty, výstavy, PR  
[lubos.lehocky@ssus.sk](mailto:lubos.lehocky@ssus.sk) / +421 911 905 933

Jaroslava Kholová  
riaditeľka Školy dizajnu  
[riaditel@ssus.sk](mailto:riaditel@ssus.sk) / +421 903 666 542

**Na stiahnutie:**Press Kit, foto + video + info: <https://www.skoladesignu.sk/d/oznamy/presskit-minulos-sa-zd-by-aleko-no-mono-je-priamo-pred-nami>